CELEX: C2005/057/34
Language: el
Date: 2005-03-05 00:00:00
Title: Υπόθεση C-523/04: Προσφυγή της Επιτροπής των Ευρωπαϊκών Κοινοτήτων κατά του Βασιλείου των Κάτω Χωρών που ασκήθηκε στις 23 Δεκεμβρίου 2004

5.3.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 57/19
            
         Προσφυγή της Επιτροπής των Ευρωπαϊκών Κοινοτήτων κατά του Βασιλείου των Κάτω Χωρών που ασκήθηκε στις 23 Δεκεμβρίου 2004
   (Υπόθεση C-523/04)
   (2005/C 57/34)
   Γλώσσα διαδικασίας: η ολλανδική
   Η Επιτροπή των Ευρωπαϊκών Κοινοτήτων, εκπροσωπούμενη από τους Mikko Huttunen και Wouter Wils, άσκησε ενώπιον του Δικαστηρίου των Ευρωπαϊκών Κοινοτήτων στις 23 Δεκεμβρίου 2004 προσφυγή κατά του Βασιλείου των Κάτω Χωρών.
   Η προσφεύγουσα ζητεί από το Δικαστήριο:
   
               (1)
            
            
               Να αναγνωρίσει ότι το Βασίλειο των Κάτω Χωρών, συνομολογώντας διεθνείς δεσμεύσεις με τις Ηνωμένες Πολιτείες της Αμερικής ή διατηρώντας δεσμεύσεις παρά την αναθεώρηση της συμφωνίας στον τομέα των αερομεταφορών της 3ης Απριλίου 1957 μεταξύ του Βασιλείου των Κάτω Χωρών και των Ηνωμένων Πολιτειών της Αμερικής,
               
                           —
                        
                        
                           όσον αφορά τους ναύλους και τα κόμιστρα των καθορισθεισών από τις Ηνωμένες Πολιτείες αεροπορικών εταιριών στα ενδοκοινοτικά δρομολόγια,
                        
                     
                           —
                        
                        
                           όσον αφορά τα προσφερόμενα ή χρησιμοποιούμενα στο ολλανδικό έδαφος αυτοματοποιημένα συστήματα κρατήσεως θέσεων,
                        
                     
                           —
                        
                        
                           στο πλαίσιο των οποίων παρασχέθηκε στις Ηνωμένες Πολιτείες το δικαίωμα να ανακαλούν, να αναστέλλουν ή να περιορίζουν τα δικαιώματα μεταφοράς, όταν οι καθοριζόμενες από το Βασίλειο των Κατω Χωρών αεροπορικές εταιρίες δεν βρίσκονται υπό τον έλεγχο αυτού ή ολλανδών υπηκόων,
                        
                     παρέβη τις υποχρεώσεις που υπέχει από το άρθρο 5 της Συνθήκης ΕΚ (νυν άρθρο 10 ΕΚ), το άρθρο 52 της Συνθήκης ΕΚ (νυν, κατόπιν τροποποιήσεως, 43 ΕΚ) και τους κανονισμούς 2409/92 (1) του Συμβουλίου, της 23ης Ιουλίου 1992, για τους ναύλους και τα κόμιστρα των αεροπορικών γραμμών και 2299/89 (2) του Συμβουλίου, της 24ης Ιουλίου 1989, για τη θέσπιση κώδικα συμπεριφοράς για τα ηλεκτρονικά συστήματα κράτησης θέσεων, όπως έχει τροποποιηθεί με τον κανονισμό (EΟΚ) 3089/93 (3) του Συμβουλίου, της 29ης Οκτωβρίου 1993.
            
         
               (2)
            
            
               Να καταδικάσει το Βασίλειο των Κάτω Χωρών στα δικαστικά έξοδα.
            
         Λόγοι προσφυγής και κύρια επιχειρήματα:
   A.   Η ύπαρξη νέας συμφωνίας
   
               —
            
            
               Οι επενεχθείσες το 1992 τροποποιήσεις στη συμφωνία του 1957 δημιούργησαν το πλαίσιο μιας στενότερης συνεργασίας μεταξύ των Ηνωμένων Πολιτειών και του Βασιλείου των Κάτω Χωρών, η οποία συνεπάγεται γι αυτό σημαντικές νέες διεθνείς υποχρεώσεις.
            
         
               —
            
            
               Όπως προκύπτει από τις τροποποιήσεις του 1992, η συμφωνία του 1957 αναθεωρήθηκε στο σύνολό της. Το γεγονός ότι ορισμένες διατάξεις αυτής της συμφωνίας δεν τροποποιήθηκαν ρητώς ή υπέστησαν απλώς ασήμαντες λεκτικές μεταβολές δεν αναιρεί επομένως το ότι επιβεβαιώθηκαν κατά την αναθεώρηση οι απορρέουσες από αυτές τις διατάξεις δεσμεύσεις. Σε μια τέτοια περίπτωση, τα κράτη μέλη δεν μπορούν μόνα τους να συνομολογούν νέες δεσμεύσεις, πολλώ δε μάλλον δεν μπορούν να διατηρούν τέτοιες δεσμεύσεις, όταν αυτές αντιβαίνουν προς το κοινοτικό δίκαιο.
            
         B.   Παράβαση της αποκλειστικής εξωτερικής αρμοδιότητας της Κοινότητας κατά την έννοια της αποφάσεως AETR
   
               —
            
            
               Οι Κάτω Χώρες και οι Ηνωμένες Πολιτείες πρόσθεσαν το 1991 στη συμφωνία του 1957 ένα παράρτημα με τις αρχές του CRS (αυτοματοποιημένου συστήματος κρατήσεων θέσεων), στο οποίο περιλαμβάνονται οι αρχές που αφορούν το προσφερόμενο ή χρησιμοποιούμενο στο έδαφος των Κατω Χωρών CRS. Κατά την αναθεώρηση το 1992 της συμφωνίας του 1957, το Βασίλειο των Κάτω Χωρών διατήρησε αυτό το παράρτημα. Επομένως, το Βασίλειο των Κάτω Χωρων παραβίασε την απορρέουσα από τον κανονισμό 2299/89 αποκλειστική αρμοδιότητα της Κοινότητας.
            
         Γ.   Παράβαση του άρθρου 52 της Συνθήκης
   
               —
            
            
               Κοινοτικές αεροπορικές εταιρίες στις Κάτω Χώρες μπορούν πάντοτε να αποκλείονται από την εφαρμογή της συμφωνίας στον τομέα των αερομεταφορών μεταξύ του Βασιλείου των Κατω Χωρών και των Ηνωμένων Πολιτειών, ενώ η συμφωνία αυτή ισχύει αυτομάτως για τις ολλανδικές αεροπορικές εταιρίες. Επομένως, οι κοινοτικές αεροπορικές εταιρίες υφίστανται δυσμενή διάκριση, δεδομένου ότι στο έδαφος του κράτους μέλους υποδοχής, δηλαδή στις Κάτω Χώρες, δεν απολαύουν του πλεονεκτήματος της εθνικής μεταχειρίσεως.
            
         
      (1)  ΕΕ L 240, σ. 15
   
      (2)  ΕΕ L 220, σ. 1
   
      (3)  ΕΕ L 278, σ. 1